Til september er det 20 år siden, at det konservative folketingsmedlem Naser Khader, der er valgt i Østjylland, begyndte med at blive mandsopdækket af politiet.

Det skete efter udgivelsen af bogen ”Ære og Skam”, som provokerede i nogle muslimske kredse.

For ti år siden blev beskyttelsen gjort til en beskyttelse døgnet rundt i forbindelse med Mohammedkrisen. En beskyttelse, som hele familien mærker konsekvenserne af.

Den massive sikkerhed betyder, at Naser Khader og hele familien altid skal tænke mindst to PET-betjente ind i alle dagens gøremål. Det påvirker ofte hverdagens spontanitet, fortæller folketingspolitikeren.

- Det er efterhånden en del af mit liv. Noget, jeg har lært at leve med. Men nogle gange er det frustrerende at skulle planlægge ting, som andre mennesker gør som en selvfølge, siger han.

I begyndelsen krævede den nye hverdag en stor portion af tålmodighed og tilvænning. Eksempelvis skulle han forholde sig til helt nye ting, da boligen skulle udstyres med beskyttelsesrum.

- Nogle gange er det frustrerende at skulle planlægge ting, som andre mennesker gør som en selvfølge. Naser Khader

- Så spørger Hannibal (Naser Khaders søn, red.): Hvad skal jeg gøre, hvis far løber ind og lukker døren til beskyttelsesrummet, og jeg ikke når med? Så tænker man: Tænk, at et barn på 10 år skal sidde og forholde sig til det, siger Naser Khader.

Ser ikke sig selv som et offer

Da Naser Khaders 16-årige datter for nyligt ville overraske sin far med frokost, krævede bordbestillingen også en forklaring.

- Hun ringede til det sted, hun ville spise, og sagde, hun skulle have to borde hver for sig til to personer. Stedet kunne ikke forstå, hvorfor vi ikke ville sidde sammen allesammen, så det krævede en lang forklaring, fortæller Naser Khader.

Vil Naser Khader selv ud og eksempelvis drikke en øl med en god ven, skal PET først afsikre beværtningen og derefter informere politikeren selv i forhold til stedets nødudgange.

Trods besværet i dagligdagen ønsker Naser Khader dog ingen medlidenhed.

- Det er vigtigt for mig at understrege, at jeg ikke ser mig selv som et offer. Jeg har selv valgt at blande mig i debatten, og når jeg gør det, sidder jeg ikke og laver konsekvensberegninger. Når jeg blander mig, må jeg tage konsekvensen af det, siger han.

Blå bog: Naser Khader